ไฟแนนซ์ทูเดย์
โดย...ภูคา
11 พ.ย. 2559

โดย...ภูคา 
เพื่อให้ความกระจ่าง อภิศักดิ์ ตันติวรวงศ์ รมว.คลัง สั่งตั้งกรรมการสอบข้อเท็จจริง เรื่องการเรียกภาษีคืน 3,000 ล้านบาท จากบริษัท เชฟรอน (ไทย) ว่าเรื่องนี้เกิดขึ้นสมัยไหน ใครผิดถูกอย่างไร ใครมีส่วนเกี่ยวข้องบ้าง ได้รู้แน่อีกไม่นานเกินรอ 
ส่วนกระแสข่าวเรื่องที่ อารีพงศ์ ภู่ชอุ่ม จะหวนคืนเก้าอี้ปลัดคลังนั้น ได้ข่าวว่า เจ้าตัวออกปากเองว่า ขอเกษียณที่ตำแหน่งปลัดกระทรวงพลังงานในปีหน้า ก็แฮปปี้มีความสุขดีแล้ว
ชาติชาย พยุหนาวีชัย ผู้อำนวยการธนาคารออมสิน เริ่มโครงการ คิดดีทำดีเพื่อพ่อ สั่งมอบร่มสีดำของธนาคารออมสินจำนวน 1,000 คัน เป็นร่มสำหรับให้ยืมใช้เพื่อประโยชน์ภายในงานพระราชพิธีพระบรมศพพระบาทสมเด็จพระปรมินทรมหาภูมิพลอดุลยเดช
ส่งท้ายด้วยมติ ครม. ล่าสุดเห็นชอบตามที่ รมว.คลัง เสนอการแต่งตั้ง สุทธิรัตน์ รัตนโชติ อธิบดีกรมบัญชีกลาง ขึ้นเป็นประธานกรรมการในคณะกรรมการธนาคารเพื่อการส่งออกและนำเข้าแห่งประเทศไทย (ธสน.) หรือ เอ็กซิมแบงก์ แทน มนัส แจ่มเวหา อดีตอธิบดีกรมบัญชีกลางที่ลาออก ให้มีผลตั้งแต่วันที่ 8 พ.ย.เป็นต้นไป